L 258/162
RO
Jurnalul Oficial al Uniunii Europene
5.10.2022
80.
salută faptul că, în urma retragerii Regatului Unit din Uniune la 31 ianuarie 2020, SEAE a înființat, în cele din urmă, o delegație a UE la Londra și o divizie a Regatului Unit în cadrul structurii sediului său central; regretă totuși întârzierea în acordarea statutului diplomatic personalului Parlamentului care lucrează în cadrul Biroului de Legătură din Londra și refuzul inițial al SEAE de a soluționa în mod favorabil această problemă; înțelege că Acordul de instituire înlocuiește orice dispoziție temporară și asigură că delegația de la Londra, membrii personalului și proprietățile sale beneficiază de privilegii și imunități echivalente cu cele menționate în Convenția de la Viena, în mod similar cu celelalte 144 de delegații și birouri; regretă că SEAE a negociat proiectul de acord de instituire cu autoritățile din Regatul Unit fără a consulta Parlamentul; subliniază că trimiterea de actualizări periodice Parlamentului mai degrabă decât consultarea corespunzătoare a Parlamentului nu respectă obligația care îi revine SEAE de „[a oferi] sprijin și [de a coopera]”, astfel cum se prevede la articolul 3 alineatul (4) din Decizia de înființare a SEAE; constată că, până la sfârșitul anului 2020, au fost ocupate aproape 40 de posturi (inclusiv personal expatriat și local) dintre cele 43 de posturi disponibile în total; este conștient de faptul că delegația este situată în clădirea, proprietate a Uniunii, utilizată în trecut de Reprezentanța Comisiei și de Biroul de Legătură al Parlamentului European (EPLO);
81.
salută cooperarea din 2020 dintre SEAE și Parlament în vederea actualizării cu succes a „Aranjamentului practic de partajare a rapoartelor politice specifice ale delegațiilor UE cu membrii desemnați ai Parlamentului European” din 2015, care va permite transmiterea electronică a documentelor;
82.
regretă situațiile anterioare de divulgare în presă a rapoartelor confidențiale privind misiunile de observare a alegerilor și salută soluțiile găsite între Parlament și SEAE privind transmiterea dosarelor; își exprimă încrederea că SEAE va continua să faciliteze schimburile periodice de opinii între observatorii șefi și observatorii șefi adjuncți și deputații în Parlamentul European înainte, în timpul și după o misiune de observare a alegerilor;
83.
salută faptul că, în 2020, SEAE a încheiat un acord privind nivelul serviciilor cu Banca Europeană de Investiții pentru colocarea membrilor personalului său în sediul delegațiilor din întreaga lume; este conștient de faptul că în 2020 au fost negociate noi acorduri privind nivelul serviciilor atât cu Banca Centrală Europeană, cât și cu Agenția Europeană pentru Poliția de Frontieră și Garda de Coastă (Frontex) pentru partajarea spațiului de birouri și a serviciilor conexe;
84.
salută coordonarea intensă și schimburile desfășurate pe parcursul pandemiei de COVID-19 cu departamentele de resurse umane ale ministerelor de externe ale statelor membre și ale Organizației Națiunilor Unite, pentru a împărtăși opinii și bune practici privind formulele speciale de lucru și, de asemenea, salută participarea SEAE la reuniunile interinstituționale săptămânale în care toate instituțiile și agențiile Uniunii și-au actualizat în mod regulat măsurile și au împărtășit practicile implementate ca urmare a pandemiei de COVID-19;
Pandemia de COVID-19
85.
înțelege că pandemia de COVID-19 a condus la o situație specială pentru întregul SEAE și a avut un impact puternic asupra operațiunilor sediului central și ale delegațiilor sale; subliniază că SEAE a reușit să asigure continuitatea activității și o bună gestiune financiară a operațiunilor sale fără a întâmpina nicio problemă semnificativă în această perioadă specială; salută faptul că, la începutul lunii martie 2020, SEAE a înființat o echipă centrală de criză responsabilă cu evaluarea celor mai recente evoluții, cu coordonarea comunicării și a acțiunilor și cu sprijinirea delegațiilor; subliniază că echipa centrală de criză a fost esențială pentru o gestionare eficace a crizei;
86.
ia act de faptul că, pentru adoptarea măsurilor legate de COVID-19, SEAE s-a aliniat în principal la orientările oficiale din Belgia pentru sediul său central, în timp ce delegațiile au fost instruite să respecte regulile aplicabile din țările gazdă, urmând totodată și practica sediului central privind telemunca generalizată la locul de muncă, combinată cu o prezență fizică redusă la sediu;
87.
sprijină măsurile suplimentare care au fost puse în aplicare într-o serie de țări pentru a reduce riscurile medicale pentru membrii personalului, deoarece sistemele de sănătate au fost considerate fragile; subliniază că SEAE a expediat vaccinuri către cele 72 de delegații care au solicitat sprijin, vaccinurile fiind puse la dispoziția a aproximativ 4 000 de persoane, incluzând personalul expatriat din cadrul delegațiilor, membrii familiilor acestora și agenții locali; subliniază că toți membrii personalului din cadrul sediului central au primit un laptop din partea